text: Міністэрства інфармацыі прыняло рашэнні аб абмежаванні доступу да 12 інтэрнэт-рэсурсаў за размяшчэнне неналежнай рэкламы, а таксама да шасці старонак у сацыяльнай сетцы „УКантакце” — „за распаўсюджванне інфармацыйных матэрыялаў, прызнаных экстрэмісцкімі на падставе рашэння суда Кастрычніцкага раёна Віцебска, якое набыло моц”.
  Рашэнні аб абмежаванні доступу былі прынятыя 18—19 кастрычніка, паведамляе Мінінфарм. Пералік заблакаваных сайтаў і старонак не прыводзіцца.
  Як паведамлялася раней, у 2017 годзе Мінінфармам было выдадзенае 67 загадаў аб абмежаванні доступу ў дачыненні да 166 рэсурсаў і складаных частак рэсурсаў. На 76 рэсурсах і складаных частках рэсурсаў размяшчаліся экстрэмісцкія матэрыялы, на 69 — неналежная рэклама, на 17 — інфармацыя аб рэалізацыі наркатычных сродкаў, на двух — прапаганда парнаграфіі, на адным — інфармацыя, якая можа нанесці шкоду нацыянальным інтарэсам, яшчэ на адным рэсурсе — нецэнзурныя выразы. БелаПАН
  Два кітайскія электробусы, падораныя Магілёву кітайскай правінцыяй Хунань, урачыста выйшлі 19 студзеня на вуліцы горада.
  „У мінулым годзе старшыня партыйнага камітэта правінцыі Хунань Ду Цзяхаа і старшыня Магілёўскага аблвыканкама Уладзімір Даманеўскі ажыццявілі ўзаемныя візіты, якія вывелі адносіны паміж рэгіёнамі на новы ўзровень. Назіраецца і рост гандлёва-эканамічнага супрацоўніцтва. Магілёўскае малако ўжо з’явілася на сталах жыхароў правінцыі Хунань. Перададзеныя Магілёву электробусы з’яўляюцца сімвалам дружбы, якая ў далейшым абавязкова будзе ўмацоўвацца”, — заявіў на ўрачыстай цырымоніі запуску электробусаў пасол КНР у Беларусі Цуй Цымін на плошчы Славы перад ратушай.
  Увасабленнем доўгатэрміновага і ўзаемавыгаднага супрацоўніцтва з правінцыяй Хунань — радзімай Маа Цзэдуна — назваў перадачу электробусаў намеснік старшыні Магілёўскага аблвыканкама Віктар Некрашэвіч. Ён нагадаў, што ў Магілёўскай вобласці працуе сумеснае беларуска-кітайскае прадпрыемства „Зумліён-МАЗ”, якое таксама прадстаўляе правінцыю Хунань. У 2017 годзе Магілёву былі падораны восем модульных індывідуальных жылых дамоў. „Гэтыя два электробусы, якія мы прымалі разам з дэлегацыяй Магілёўскай вобласці ў правінцыі, гэта знак эканамічнай і сяброўскай ініцыятывы паміж нашымі дзяржавамі”, — заявіў Некрашэвіч.
  Кітайскія электробусы былі перададзеныя Магілёву ў сярэдзіне 2017 года і пачалі абкатку па магілёўскіх вуліцах яшчэ ў снежні. Некаторы час яны яшчэ будуць ездзіць без пасажыраў. Пасля гэтага стануць перавозіць пасажыраў па тралейбусным маршруце № 4, які злучае чыгуначны вакзал і раён аўтазавода імя Кірава.
  У той жа час магілёўскія гарадскія ўлады маюць намер набыць у 2018 годзе два электробусы беларускай вытворчасці. „Працуем з прадпрыемствам „Белкамунмаш” па магчымасці набыцця нашых электробусаў. Фарміруем праграму, глядзім, як складаецца фінансаванне, настроеныя на тое, каб набыць такія электрычныя сродкі перамяшчэння”, — заявіў журналістам старшыня Магілёўскага гарвыканкама Уладзімір Цумараў, адзначыўшы, што будучыня за такімі машынамі.